Munisipale werknemers, direkteur vas vir bedrog(Argieffoto: Steve Buissinne/pixabay) Twee werknemers van die Dr. Pixley Ka Seme- plaaslike munisipaliteit in Mpumalanga en die alleendirekteur van die maatskappy Evoke Trading word daarvan beskuldig dat hulle bedrieglike fakture aan die munisipaliteit vir betaling voorgelê het. Die munisipaliteit het ŉ finansiële verlies van meer as R172 000 weens die beweerde bedrog gely. Luthando Mpangeva (35), ŉ voormalige projekbestuurder by die munisipaliteit, Mxolisi Hadebe (43), ŉ administratiewe klerk, en Sibusiso Simelane (26) van Evoke Trading het Vrydag op aanklagte van bedrog in die handelsmisdaadhof in Middelburg verskyn. Hulle is elk op borgtog van R20 000 vrygelaat. Kol. Katlego Mogale, polisiewoordvoerder, sê die beskuldigdes het glo in 2018 saamgewerk om bedrieglike fakture van Evoke Trading by die munisipaliteit in te dien vir dienste wat in werklikheid nooit gelewer is nie. Die saak is tot 8 Desember vir verdere ondersoek uitgestel.